Qʼeqxetz veteʼ,
antxh tuulbʼal u bʼaxa qʼij t-vixeʼtebʼal u xhemaana,
tul qukʼulaq vet qibʼ,
oʼ inqʼa nikich qutxhus qibʼ kʼatz Jesuus.
Tul bʼeeno katxʼumich otzotz qaʼn.
Tan nikich quxoʼv te inqʼa iqʼesal tuqʼeʼybʼal inqʼa tij imam Israeel.
Yaʼne ajtxh motx qil txaklich vet Jesuus s-quxoʼl.
Tul ech tal Jesuus tiʼ taqʼax bʼaʼnil qukʼuul s-eche:
—¡Ibʼaʼnil quBʼaal Tiuxh laʼ atin tetaanima!
—xeʼt Jesuus.
Yaʼetz kuxh vet Jesuus tiʼ taqʼax bʼaʼnil qukʼuul,
tul ikʼutxh vet Jesuus inqʼa takʼoʼm tiqʼabʼ.
Atz ikʼutxh vet Jesuus u takʼoʼm txala tuul.
Tul mam chiibʼichil motx qubʼan veteʼ,
oʼ inqʼa nikich qutxhus qibʼ kʼatz Jesuus,
tiʼ uvaʼ itzʼlich vet Jesuus.
Tul ech tal Jesuus s-eche:
—Bʼaʼnil laʼ atin tetaanima.
Tan kamxh qat itxhaqt tzaan in vinBʼaal xoʼl inqʼa xaol vatz txʼavaʼ,
tul echatetz nik intxhaqt bʼen exe xoʼl inqʼa xaol,
—xeʼt Jesuus.
Taletz kuxh Jesuus u yol uvaʼe,
tul xulin Jesuus.
Tul ech tal Jesuus s-eche:
—Kʼulvaq viTiuxhil Tiuxh.
Tan jaʼl uvaʼ laʼ motx ekuy ipaʼv,
tul laʼetz kuyux ipaʼv taʼn quBʼaal Tiuxh.
Pet jaʼl uvaʼ yeʼ laʼ ekuy ipaʼv,
tul yeʼletz ipaʼv laʼ kuyuxi,
—xeʼt Jesuus.
Poro vaʼl uvaʼ yeʼxhkam atiche,
uvaʼ atich ok s-tatxhul xoʼl kabʼlaval inqʼa nikich itxhus tibʼ kʼatz Jesuus uvaʼs ikʼutxht tibʼ Jesuus s-xoʼl.
Aʼetze Maxh uvaʼ nikich talax s-Xuʼm.
Yaʼne ech tal jolt inqʼa nikich itxhus tibʼ kʼatz Jesuus te Maxh s-eche:
—¡Qat qil u quBʼaal Jesuus!
—xeʼtaqe.
Tul ech tal Maxh s-eche:
—In yeʼ nik qeon.
Pet bʼaxa laʼ nal vil u tokebʼal inqʼa laavuxh tiqʼabʼ Jesuus;
atz laʼ nal inkan tal uvaʼ bʼenk inqʼa laavuxh;
atz laʼ nal inkan u akʼoʼm txala tuul Jesuus,
yaʼnetze laʼ inqea,
—xeʼt Maxh.
Aʼetz tel vet vajxaqil qʼij vikʼutxht tibʼ Jesuus s-bʼaxa,
tul atich okaʼp inqʼa nikich itxhus tibʼ kʼatz Jesuus tuul u otzotz inpaqte.
Tul ant Maxh atich vet s-xoʼl.
Bʼeenoxhichetz katxʼumichaq tibʼ tu otzotz,
tul ajtxh motx til txaklich vet Jesuus s-xoʼl.
Tul ech tal Jesuus s-eche:
—¡Bʼaʼnil laʼ atin tetaanima!
—xeʼt Jesuus.
Tul ech tal Jesuus te Maxh s-eche:
—Maxh,
oksa viʼ aqʼabʼ tzitza.
Tul saqi inqʼa akʼoʼm t-inqʼabʼ.
Tul aqʼ tzaan aqʼabʼ,
atz natxh u vakʼoʼm txala vuul.
Tul yeʼ abʼan kaʼl akʼuul s-viʼ.
Pet qeja uvaʼ itzʼeʼvy vet in,
—xeʼt Jesuus.
Yaʼne ech tal Maxh te Jesuus s-eche:
—¡Axh inBʼaal!
¡Axh inTiuxh!
—xeʼt Maxh.
Tul ech tal Jesuus te Maxh s-eche:
—Maxh,
qat naletzxh eel in,
yaʼne qat aqea.
Pet at vibʼaʼnil quBʼaal Tiuxh tiibʼa jaʼl u xaol uvaʼ laʼ qeon,
kʼuxh yeʼl in qat motx til in,
—xeʼt Jesuus.
Poro nima tel kuxh inqʼa etxhlal motx ikʼutxh Jesuus vatz inqʼa nikich itxhus tibʼ s-kʼatza.
Aʼe tan,
yeʼ tzʼibʼamal vet ka tu uʼ uvaʼa.
Pet qat tzʼibʼaliy vet ka inqʼa yol inqʼaa,
tiʼ uvaʼ laʼ eqea uvaʼ,
aʼ Jesuuse u Kriisto,
viKʼaol quBʼaal Tiuxh.
Oqetz laʼ eqea,
tul atetz qʼij esaq uvaʼ yeʼl iyaʼebʼal imotxebʼal tiʼ u titzʼeʼv Jesuus.